Solidariteit, geskorste onnie praat Dinsdag oor planne | Netwerk24
Deur Alet van der Walt 14 Januarie 2019 19:16
Die vakbond Solidariteit kondig Dinsdag in Centurion aan watter regstappe hy gaan instel om die “onregmatige skorsing” van ’n onderwyseres van Schweizer-Reneke op te hef.
Dit sal gedoen word op ’n mediakonferensie waar Elana Barkhuizen, die geskorste onderwyseres, ook sal wees.
Volgens ’n verklaring van Solidariteit sal hy ook bekend maak wat hy beoog om te doen ná die optrede van Sello Lehari, LUR vir onderwys in Noordwes.
Dr. Dirk Hermann, bestuurshoof van Solidariteit, sê Lehari se oorhaastige, populistiese optrede het daartoe gelei dat Barkhuizen onregmatig en onskuldig geskors is.
Hermann sê as Lehari die ander kant van die saak gehoor het, sou hy tot ’n ander gevolgtrekking gekom het.
“Hy het haar egter in boendoehofstyl voor ’n opgesweepte massa aangekla en skuldig bevind,” sê Hermann.
Solidariteit gaan ook Dinsdag regstappe aankondig teen die politieke partye wat die voorval misbruik het.
Barkhuizen sal glo net ’n kort verklaring in Afrikaans voorlees en sal nie vrae beantwoord of onderhoude toestaan nie.
Die mediakonferensie sal in Engels gehou word en ’n Engelse weergawe van Barkhuizen se verklaring sal beskikbaar wees.
Meer oor: Solidariteit | Laerskool Schweizer-Reneke | Elana Barkhuizen | Schweizer-Reneke | Regstappe